Der er udsigt til hård konkurrence på det amerikanske marked for diabetesprodukter, og det rammer den danske medicinalmastodont Novo Nordisk.

Novo Nordisk har i forbindelse med dagens kvartalregnskab halveret det langsigtede vækstmål til fem procent.

En udmelding der tages ilde op af aktionærerne, som fra børsens åbning har sendt aktien ud i frit fald.

Efter ti minutters handel var aktien faldet med 17,8 procent svarende til, at virksomheden har tabt 122 milliarder kroner i værdi. Aktien har siden stabiliseret sig i et minus på 13 procent.

- Vi har opdateret vores langsigtede forventninger baseret på forventninger om, at prispresset i USA vil fortsætte efter 2017 ind i 2018 og måske ind i 2019. Derfor mener vi, at det er et mere fornuftigt mål for os at forsøge at nå en gennemsnitlig vækst i driftsresultat på fem procent, siger administrerende direktør i Novo Nordisk, Lars Rebien Sørensen i en selskabsmeddelelse.

Læs også : Novo sænker sine ambitioner for overskud

Nedjusteringen kommer, efter at Novo-ledelsen i august varslede et prispres i USA på mellem to og seks procent næste år, hvor Novo holdt fast i sin langsigtede ambition om en årlig vækst på 10 procent.

Sidst i september fortalte virksomheden, at den nedlægger 1.000 stillinger.

Og i dag er målsætningen altså reduceret til fem procent.

På et år har Novo Nordisk-aktien tabt 37 procent i værdi.

Læs også : Lars Rebien Sørensen igen kåret som verdens bedste direktør

Opdatering klokken 9:34: Efter 20 minutters handel har aktien stabiliseret sig i et minus på 13,3 procent.